Il-logħob online huwa sfida kbira għal dawk li faċilment jinħakmu mill-vizzju, b'siti fejn isir ċertu logħob illum iħaddmu sistemi fejn il-klijent ikun jaf kemm qed jilgħab. Dawn huma sistemi li fi kliem il-Professur Mark Griffiths jistgħu jkunu effettivi għalkemm ir-riċerka għad trid tistabilixxi kemm dawn qed iħallu l-frott mixtieq. Waqt li kien f'pajjiżna għall-konferenza fuq is-suġġett il-Professur Griffiths qal li hemm ċerti klijenti li tagħmel x'tagħmel mhux se jisimgħu minnek. Griffiths jgħid: "Ir-riċerka li għamilt fl-aħħar ħames snin urietni li meta int ittihom l-għodda li għandhom bżonn biex jikkontrollaw il-vizzju ħafna drabi jikkoperaw iva. Ovvjament ikollok nies li ma jikkoperawx imma tal-inqas dan huwa l-ewwel pass. L-industrija kontinwament tintroduċi għodda ġdida biex tgħin lill-klijenti imma li rridu nagħmlu bħala riċerkaturi huwa li nevalwaw ir-riżultat sew. Pereżempju ċerti siti għandhom regola li tgħid li wara ċertu ħin jiffriżaw il-kont tal-klijent għal għaxar minuti. Taħdem dik?" Griffiths tenna li dawn huma l-mistoqsijiet li jridu jitwieġbu, jekk il-miżuri u l-passi li huma 'sens komun' iħallux frott. "Pereżempju fuq din tal-għaxar minuti għadni kif sibt li meta tagħmlilhom hekk lill-klijenti, iktar isiru għatxana biex ikomplu l-logħba. Għandna bżonn ir-riċerka biex naraw liem ideat jaħdmu iktar minn oħrajn," kompla jispjega l-Professur. Griffiths li ilu jirriċerka fuq is-settur għal tletin sena qal li qatt ma immaġina li se jkunu jistgħu jintużaw l-internet u t-tagħrif li jittieħdu minn dawn is-siti biex jipproteġu l-klijenti tagħhom u jgħinuhom jilagħbu b'mod responsabbli. "Li qed ngħidu hu li jekk int tilgħab regolarment u ġenwinament tieħu pjaċir, l-industrija qed tintroduċi mekkaniżmu li jgħinek tikkontrolla l-logħob. Ħafna siti responsabbli jagħtuk l-opportunità li tistabilixxi l-limitu tiegħek stess ta' kemm trid titlef flus pereżempju. Imma anke jekk tiddeċiedi li ma tridx tilgħab għax-xahar li ġej, is-sit se jgħinek biex iżżomm dan il-kontroll," tenna l-Professur. Hawn joħroġ b'dikjarazzjoni li forsi wieħed ftit jistennieha: "Il-logħob tal-azzard mhux xi ħaġa ħażina. Jien naqbel ħafna mal-logħob responsabbli u m'iniex kontrih. U minkejja li ilni tletin sena nirriċerka dwar is-suġġett ta' problem gambling naf biċ-ċar li proporzjon żgħir ħafna ta' persuni li jilagħbu jħallu l-vizzju jaħkimhom." Jgħid li llum jemmen dan iktar minn qatt qabel għax għandna t-teknoloġija li tgħinna nkunu nafu l-passi tal-klijenti tas-siti tal-logħob bħal kemm qed jonfqu u kemm qed iqattgħu ħin. "Aħna llum nistgħu nużaw dik l-informazzjoni u ngħidu lill-klijent: 'Isma' kont taf li fl-aħħar xahar infaqt dan l-ammont ta' flus u għal dan it-tul ta' ħin?' Ovvjament ma nagħmlux hekk biex niġġudikawhom. Meta ntuhom din l-informazzjoni hemm ċans kbir li jgħidulek 'le, ma kontx naf', umbagħad jaraw x'passi jridu jieħdu u kif se jikkontrollaw dan," jirrimarka l-Professur mill-Università ta' Nottingham Trent. Irrimarka wkoll li l-vizzju tal-logħob m'għandu xejn differenti minn vizzji oħrajn f'dawk li huma konsegwenzi fit-tul. "Meta vera tkun iffissat taħkimlek ħajtek u tinsa relazzjonijiet, karriera, eċċetra, simili bħallikieku kellek il-vizzju tax-xorb jew tad-droga. F'każi estremi fejn dak li jkun jonfoq flus li hu m'għandux, idur għal atti kriminali. M'hemm xejn għajr detriment għal dak li jkun, jekk ovvjament il-vizzju jaħkmek," jgħid Griffiths li jistqarr li anke hu ġieli jilgħab xi ewro jew tnejn. "Jien personalment nilgħab minkejja li ilni tletin sena nistudja fuq problem gambling. M'hemm xejn ħazin fiha, anzi hija attività pjaċevoli ħafna u ħafna min-nies li jilgħabu ma jkollhom ebda problema. Fl-opinjoni tiegħi huwa tajjeb immens li r-riċerka qed turi l-pożittività ta' dan kollu. Trid tqis li ħafna nies jaqblu li meta tixrob l-alkoħol b'mod moderat ikun hemm effetti pożittivi iktar milli negattivi. Kwalunkwe attività tista' tkun ħazina jekk tipprattika b'mod eċċessiv, u l-logħob tal-azzard huwa wieħed minnhom," temm jgħid il-Professur li jieħu attitudni differenti ħafna minn dik imdorrijin biha. Pajjiżna, li mill-logħob idaħħal miljuni f'taxxi, għandu diversi inizjattivi biex jindirizza din il-problema u jgħin lill-vittmi tal-logħob. Fosthom il-freephone fejn jekk tħoss li tista' tkun qed tiffaċja problema tista' ċċempel fuq 1777.